# ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

### **Z á p i s n i c a**

**zo 61. schôdze Ústavnoprávneho výboru Národnej rady Slovenskej republiky 4. februára 2014 v budove Národnej rady Slovenskej republiky, Námestie Alexandra Dubčeka 1, Bratislava (v  rokovacej miestnosti Ústavnoprávneho výboru Národnej rady Slovenskej republiky na 1. poschodí č. dv. 150)**

**Prítomní:** **10** poslanci – členovia výboru;

**Neprítomní: 2** poslanci - O. Brixi, G. Gál.

Schôdzu zvolal predseda Ústavnoprávneho výboru Národnej rady Slovenskej republiky **R. Madej.** Konštatoval, že výbor je uznášaniaschopný.

Predložil poslancom na schválenie návrh **programu rokovania:**

**Žiadosť členov Ústavnoprávneho výboru Národnej rady Slovenskej republiky o zvolanie schôdze Ústavnoprávneho výboru vo veci podania správy generálnym prokurátorom Slovenskej republiky** (k prípadu útoku proti skupine občanov Slovenskej republiky pred barom v Nitre v noci z 5. na 6. októbra 2013)

Poslanec **M. Poliačik** navrhol doplnenie bodu do programu, aby generálny prokurátor informoval aj o prípade Jany Teleki. Následne vzhľadom na predpokladané rokovanie výboru do 14.00 h tento návrh vzal späť.

Hlasovanie o programe **- 10/0/0.**

**K bodu programu**

**Žiadosť členov Ústavnoprávneho výboru Národnej rady Slovenskej republiky o zvolanie schôdze Ústavnoprávneho výboru vo veci podania správy generálnym prokurátorom Slovenskej republiky** (k prípadu útoku proti skupine občanov Slovenskej republiky pred barom v Nitre v noci z 5. na 6. októbra 2013) uviedol **R. Procházka,** poslanec Národnej rady Slovenskej republiky. Za priebeh prípravného trestného konania zodpovedá prokurátor a preto poslancov zaujímalo najmä akým spôsobom dozoroval predmetné trestné konanie. Zároveň položil otázku, či išlo zo strany prokuratúry o výnimočné alebo systémové pochybenia.

Predseda výboru **R. Madej** informoval členov výboru, že pozvánku na schôdzu Ústavnoprávneho výboru Národnej rady poslal generálnemu prokurátorovi a ministrovi vnútra na vedomie. Generálny prokurátor Slovenskej republiky J. Čižnárprejavil záujem zúčastniť sa rokovania výboru.

Spravodajkyňa, podpredsedníčka výboru **A. Vitteková** informovala, že k veci neobdržala žiadne podnety ani návrhy.

V rozprave vystúpili:

Poslanec **A. Martvoň** poukázal na podobný medializovaný prípad agresívneho útoku na muža v Tisovci.

Generálny prokurátor Slovenskej republiky **J. Čižnár** podrobneinformoval, že došlo ku konkrétnemu zlyhaniu, pochybeniu zo strany dvoch prokurátoriek v Nitre a následne prebehne hĺbková previerka postupu prokuratúry v Nitre v predmetnej veci. Jedna prokurátorka neskúmala dostatočne dôvody väzby a tieto dôvody ani neboli dokumentované. Napr. nezisťovala v špeciálnych evidenciách informácie o podozrivých. Druhá prokurátorka sa o spis nezaujímala, prvýkrát ho videla po štyroch mesiacoch a rovnako neskúmala dôvody väzby. Keby bol dôsledne vykonávaný dozor prokurátoriek, svojimi opatreniami mohli zefektívniť a zrýchliť trestné konanie v tejto veci. Spis bol prevzatý na Generálnu prokuratúru, ktorá bude prípad dozorovať.

Poslanec **M. Poliačik** sa zaujímal, čo v prípade, že motívom útoku nie je napr. rasa, ale istý „subkultúrny stret“, čo podľa neho nie je zohľadnené v Trestnom zákone.

Poslanec **M. Kadúc** poďakoval generálnemu prokurátorovi za informácie a jeho otvorenosť. Zaujímal sa, aké opatrenia sa budú robiť a či aj na ďalších prokuratúrach prebehnú previerky.

Reagoval generálny prokurátor, ak previerka v Nitre ukáže, že takýchto prípadov je viac, pôjde aj na ostatné krajské prokuratúry. Poukázal na poddimenzovanie prokuratúr, a to najmä personálnu.

Poslanec **A. Martvoň** uviedol, že ide o „vzorový“ prípad zlyhania, žiadalo by sa preto exemplárne potrestanie.

Podpredseda výboru **R. Procházka** uviedol, že minister vnútra je spokojný s prácou polície a či si generálny prokurátor myslí, že je dôvod na spokojnosť. Zároveň predložil návrh uznesenia, ktorým by výbor vzal na vedomie informácie podané generálnym prokurátorom a požiadal generálneho prokurátora podať správu Ústavnoprávnemu výboru Národnej rady o hĺbkovej previerke v Nitre v lehote 60 dní.

Poslankyňa **L. Žitňanská** podporila návrh podpredsedu výboru a doplnila, že lehotu možno predĺžiť napr. na 90 dní respektíve, ak Generálna prokuratúra previerku skončí. Tento postup považuje za správny kvôli zlepšeniu dôveryhodnosti prokuratúry.

Druhý návrh uznesenia predniesol **R. Madej.** Ústavnoprávny výbor berie na vedomie informáciu generálneho prokurátora Slovenskej republiky k predmetnej veci.

Generálny prokurátor sa vyjadril, že nemá problém podať výboru informácie o výsledkoch kontroly v Nitre. Môže sa však stať, že táto kontrola ukáže, že treba vykonať previerky aj inde, a nechcel by predkladať výboru čiastkové informácie. Nevedel povedať, akú dlhú dobu môžu previerky trvať a keď uzná, že má zverejniteľné informácie, pokojne ich predloží. Zopakoval, že keby bol dôsledne vykonávaný dozor prokurátoriek, svojimi opatreniami mohli zefektívniť a zrýchliť trestné konanie v tejto veci. Pokiaľ ide o prípad v Tisovci, má informácie, že polícia koná, ale nemôže teraz každú jednu vec na Slovensku kontrolovať.

Po krátkej diskusii sa členovia výboru zhodli na nasledovnom návrhu uznesenia, o ktorom dal predseda výboru po ukončení rozpravy hlasovať (predseda výboru vzal svoj návrh uznesenia späť):

**Ústavnoprávny výbor Národnej rady Slovenskej republiky**

1. **berie na vedomie**

informáciu generálneho prokurátora Slovenskej republiky k predmetnej veci;

1. **žiada**

generálneho prokurátora Slovenskej republiky

po ukončení previerky k predmetnej veci informovať Ústavnoprávny výbor Národnej rady Slovenskej republiky o jej výsledku.

Hlasovanie o návrhu uznesenia – **10/0/0 (uznesenie č. 385).**

**Všetky písomnosti, na ktoré sa zápisnica odvoláva, sú jej súčasťou.**

Róbert Madej

predseda výboru

overovatelia výboru:

Anton Martvoň

Miroslav Kadúc